b'\n_START_ARTICLE_\nMarjan \xc5\xa0ef\n_START_SECTION_\n\xc5\xbdivljenjepis\n_START_PARAGRAPH_\nMarjan \xc5\xa0ef je bil rojen leta 1932 v Bre\xc5\xbeicah. Njegov o\xc4\x8de se je rodil v kraju Radomer\xc5\xa1\xc4\x8dak blizu Ljutomera. Od petega leta je \xc5\xbeivel v Ljubljani. Po kon\xc4\x8dani srednji \xc5\xa1oli je \xc5\xa1tudiral na Medicinski fakulteti v Ljubljani. 28. maja 1957 je diplomiral kot zdravnik pripravnik in za\xc4\x8del slu\xc5\xbeenje voja\xc5\xa1kega roka. V Dru\xc5\xbebo Jezusovo je vstopil 11. septembra 1958 v Zagrebu, kjer je tudi \xc5\xa1tudiral na Visoko filozofsko-teolo\xc5\xa1ki \xc5\xa1oli. V duhovnika je bil posve\xc4\x8den 29. junija 1966. Jeseni 1968 je za\xc4\x8del pou\xc4\x8devati medicinsko antropologijo in pastoralno medicino na Teolo\xc5\xa1ki fakulteti v Ljubljani in Mariboru. Napisal je ve\xc4\x8d povzetkov knjig o medicinski etiki.\n_START_SECTION_\nDelo in pomo\xc4\x8d beguncem\n_START_PARAGRAPH_\nLeta 1994 je na \xc5\xbeeljo patra generala Petra Hansa Kolvenbacha od\xc5\xa1el v Sarajevo pomagat sobratu Tomislavu Slokarju. Pet let je vodil Jezuitsko slu\xc5\xbebo za begunce (JRS). Delo jezuitov v od vojne prizadetemu mestu je bilo zaznamovano z obnavljanjem okrog 2000 stanovanj in hi\xc5\xa1. Odprli so kuhinjo s toplimi obroki za ubo\xc5\xbenej\xc5\xa1e ter jim pomagali pri ogrevanju, obleki, zdravilih in drugih potrebnih re\xc4\x8deh. Poleg tega je predaval na \xc5\xa1kofijski srednji \xc5\xa1oli za medicinske sestre in vodil duhovne vaje za redovnice, bogoslovce in duhovnike. Leta 2001 je za\xc4\x8del spremljati udele\xc5\xbeence duhovnih vaj v vsakdanjem \xc5\xbeivljenju, ki trajajo 30 tednov. Od leta 2003 je enkrat mese\xc4\x8dno vodil sveto ma\xc5\xa1o z molitvami za ozdravljenje notranjih ran. Zadnja leta je pre\xc5\xbeivel v domu sester usmiljenk v Meng\xc5\xa1u.\n_START_SECTION_\nOdlikovanja in nagrade\n_START_PARAGRAPH_\nLeta 1994 je prejel \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbza \xc4\x8dlovekoljubno dejavnost pri re\xc5\xa1evanju \xc4\x8dlove\xc5\xa1kih stisk\xc2\xab.'